
PRAVILNIK
O RADU ŠKOLSKE KNJIŽNICE

U skladu sa Zakonom o knjižnicama i knjižničnoj djelatnosti (NN 17/19, 98/19 i 114/22) i Standardom za školske knjižnice (NN 61/23), Zakonom o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 156/23), te na temelju Statuta Škole, Školski odbor Osnovne škole Mitnica na sjednici održanoj 18. rujna 2026. godine donio je:

PRAVILNIK O RADU ŠKOLSKE KNJIŽNICE
I. OPĆE ODREDBE
Članak 1.
Pravilnikom o radu školske knjižnice (u daljnjem tekstu: Pravilnik) uređuju se ustrojstvo, zadaće i djelatnost školske knjižnice, struktura knjižničnog fonda, usluge koje knjižnica pruža korisnicima, uporaba i zaštita knjižnične građe, postupak u slučaju oštećenja, uništenja ili gubitka knjižnične građe i ostale imovine knjižnice, radno vrijeme školske knjižnice, rad školskoga knjižničara i ostalo u vezi s radom školske knjižnice Osnovne škole Mitnica (u daljnjem tekstu Škola).
Odredbe Pravilnika obvezuju sve učenike i zaposlenike Škole, kao i druge osobe koje dolaze u prostor Knjižnice.
O pravilnoj primjeni Pravilnika skrbe ravnatelj Škole i stručni suradnik knjižničar.

II. ZADAĆE I DJELATNOST ŠKOLSKE KNJIŽNICE
Članak 2.
Školska knjižnica osigurava ispunjavanje odgojno-obrazovnih, informacijskih, stručnih i kulturnih potreba korisnika te je informacijsko, medijsko, komunikacijsko i kulturno središte školske ustanove.
Članak 3.
Školska knjižnica je sustavna zbirka knjižne i neknjižne građe koju knjižničar nabavlja obrađuje, čuva, pohranjuje i daje na uporabu radi ostvarivanja obrazovnih, kulturnih, informacijskih i stručnih interesa i stalnog obrazovanja korisnika knjižničnih usluga. Školska knjižnica sastavni je dio odgojno-obrazovnog procesa Škole i obavlja se u skladu sa Zakonom o knjižnicama i knjižničnoj djelatnosti, Standardom za školske knjižnice te ovim Pravilnikom. Zadaća školske je da organiziranim zbirkama knjižnične građe u analognim i digitalnim oblicima te uslugama i radom osigura ispunjavanje odgojno-obrazovnih, informacijskih, stručnih i kulturnih potreba korisnika.

Djelatnost školske knjižnice ostvaruje se sljedećim povezanim djelatnostima: odgojno-obrazovnom, stručno-knjižničnom i kulturno-javnom djelatnosti.
Članak 4.
Sukladno članku 4. Standarda za školske knjižnice, a s obzirom na broj razrednih odjela, školska knjižnica je tipa T4.
Članak 5.
Program školske knjižnice sastavni je dio školskoga kurikuluma i godišnjeg plana i programa Škole. Školska knjižnica sastavnica je knjižničnog sustava Republike Hrvatske. 
Članak 6.
Odgojno-obrazovana djelatnost školske knjižnice ostvaruje se kroz: rad s učenicima, suradnju s učiteljima, stručnim suradnicima, ravnateljem i roditeljima te planiranje i programiranje odgojno-obrazovnog rada.
Rad s učenicima u knjižnici obuhvaća:
· promicanje i sudjelovanje u unapređivanju svih oblika odgojno-obrazovnoga rada
· stvaranje uvjeta za interdisciplinarni pristup nastavi, samostalno i cjeloživotno učenje
· poticanje kritičkog mišljenja i rješavanja problema
· organizaciju nastavnih sati u knjižnici i izvan nje, poticanje čitalačke, medijske i svih drugih vrsta pismenosti
· razvijanje svijesti o vrijednostima zavičajne i nacionalne kulture, posebno jezika, umjetnosti i znanosti
· usmjeravanje učenika pri izboru, posudbi i korištenju knjižnične građe i informacijskih pomagala
· rad s učenicima u dodatnoj nastavi, izvannastavnim i izvanškolskim aktivnostima
· uvođenje učenika u temeljne načine pretraživanja i korištenja izvora znanja i informacija, poučavanje informacijskim vještinama pri uporabi dostupnih znanja
· drugi odgojno-obrazovni rad s učenicima.
Stručna knjižnična djelatnost školske knjižnice obuhvaća:
· funkcionalnu organizaciju i vođenje rada u knjižnici i čitaonici
· izgradnju i upravljanje fondom, što uključuje pravilan smještaj i zaštitu knjižnične građe, otpis i reviziju fonda, izradu godišnjih planova nabave te nabavu knjižnične građe
· obradu knjižnične građe u računalno čitljivim kataložnim formatima. 
· osiguravanje dostupnosti i korištenja knjižnične građe i izvora informacija na različitim medijima
· sustavno izvješćivanje učenika, učitelja i stručnih suradnika o novim knjigama te usmeni i pisani prikaz pojedinih knjiga, izrada biltena nove literature, biltena beletristike i popularne literature za učenike
· poticanje čitanja i razvoj čitateljske kulture, poučavanje informacijske i medijske pismenosti
· prikupljanje i unos statističkih podataka u Sustav jedinstvenoga elektroničkog prikupljanja statističkih podataka o poslovanju knjižnica koji se vodi u Nacionalnoj i sveučilišnoj knjižnici u Zagrebu
· suradnju s nadležnom županijskom matičnom razvojnom službom i matičnom službom za školske knjižnice u Nacionalnoj i sveučilišnoj knjižnici u Zagrebu 
· druge stručne poslove.
Kulturna i javna djelatnost školske knjižnice obuhvaća:
· održavanje i ažuriranje školske mrežne stranice i fb stranice
· organizaciju, pripremu i provedbu kulturnih sadržaja kao što su: književni susreti i tribine, promocije knjiga, tematske i prigodne izložbe, filmske i videoprojekcije, dramske predstave, natjecanja u znanju, popularna predavanja za učenike i dr.
· suradnju s kulturnim institucijama (narodne i druge knjižnice, arhivi, muzeji, kazališta i dr.)
· suradnju s drugim kulturnim ustanovama koje ustrojavaju rad s djecom i mladeži u slobodno vrijeme
· poticanje integracije kulturnih i javnih djelatnosti s nastavom različitih odgojno-obrazovnih područja
· promicanje općeljudskih vrijednosti i usklađivanje društveno-humanističkih vrednota s ciljevima odgojno-obrazovnoga programa
· sudjelovanje u izgradnji kulturnog ozračja školske ustanove
· suradnju sa strukovnim udrugama i srodnim institucijama.
Rad s učiteljima, nastavnicima, stručnim suradnicima i ravnateljem škole obuhvaća:
· rad na pripremi i provedbi nastavnih sati, radionica i istraživačke nastave
· timski rad na pripremi i provedbi školskih, državnih i međunarodnih projekata i programa u skladu s kurikulumom
· organizaciju i provedbu stručnog usavršavanja za nastavno osoblje 
· suradnju sa stručnim suradnicima, učiteljima u dodatnoj pomoći učenicima
· suradnju sa stručnim vijećima u Školi radi unaprjeđenja nastave
· mentorski rad s pripravnicima tijekom stažiranja, te studentima tijekom stručne prakse
· suradnja s učiteljima, suradnicima i ravnateljem te stručnim službama izvan školske ustanove.

III. KNJIŽNIČNA GRAĐA I KNJIŽNIČNI FOND
Članak 7.
Knjižnična građa je svaki jezični, slikovni i zvučni dokument u analognom ili digitalnom obliku informacijskog, umjetničkog, obrazovnog, znanstvenog ili stručnog sadržaja, koji knjižnica posjeduje u svojem fondu i stavlja na raspolaganje korisnicima. 
Školska knjižnica osigurava građu koja zadovoljava obrazovne, informacijske, kulturne, stručne i osobne potrebe korisnika te je time potpora odgojno-obrazovnom procesu i njihovu osobnom razvoju.
Članak 8.
Knjižnični fond kontinuirano se izgrađuje nabavom nove građe te redovitim izlučivanjem za otpis u skladu s pravilnikom koji regulira zaštitu knjižnične građe, reviziju i otpis.
Školska knjižnica surađuje s nastavnim osobljem i ostalim stručnim suradnicima pri donošenju smjernica za nabavu knjižnične građe.
Članak 9.
Knjižnični fond jedinstven je i organiziran u zbirke, a sadrži:
· obveznu lektiru te književne tekstove za cjelovito čitanje za potrebe izvođenja nastave predmeta Hrvatski jezik 
· referentnu zbirku (enciklopedije, rječnici, leksikoni, atlasi i slično)
· znanstveno-popularnu literaturu
· stručnu literaturu za sva nastavna područja u skladu s programom škole
· literaturu iz pedagogije, metodike, psihologije, sociologije te knjižničarstva i informacijskih znanosti
· građu namijenjenu poticanju čitanja te čitanja u svrhu osobnih potreba i razonode
· literaturu na stranim jezicima
· posebne zbirke građe koje knjižnica stvara prema potrebama i interesima školske zajednice (zavičajna zbirka, zbirka građe lagane za čitanje, didaktička sredstva, društvene igre i dr.)
· serijske publikacije za djecu i mladež, te stručne i znanstvene serijske publikacije.
Školski udžbenici nisu dio knjižničnog fonda. 
Školska knjižnica ima javno dostupan katalog na mrežnoj stranici školske ustanove.
Članak 10.
Knjižna građa namijenjena posudbi smještena je u slobodnom pristupu.
Referentna zbirka (enciklopedije, priručnici, rječnici, leksikoni, atlasi i druge vrijedne knjige), novine i časopisi za učenike te didaktičke igračke i društvene igre mogu se koristiti samo u prostoru školske knjižnice.
Stručni časopisi za učitelje mogu se posuđivati izvan prostora školske knjižnice.
Članak 11.
Izgradnja knjižničnog fonda temelji se na stručnim načelima sukladno IFLA-inim i UNESCO-vim smjernicama za školske knjižnice, od ukupnog fonda minimalno 3 – 5 % čini referentna građa, a 5 – 10 % zbirka pedagoško-metodičke građe. Veličina knjižničnog fonda ovisi o broju učenika, učitelja, nastavnika, odgajatelja i stručnih suradnika.
Broj jedinica knjižnične građe ne smije biti manji od 12 po učeniku, učitelju, nastavniku, odgajateljima i stručnim suradnicima, a u taj izračun ne ulazi mrežno dostupna građa.
Članak 12.
Knjižna građa dopunjava se svake školske godine sukladno raspoloživim sredstvima, a najmanje 0,5 jedinica po korisniku.
Prosječna starost knjižničnog fonda ne bi trebala biti veća od 15 godina, osim posebnih zbirki (zavičajna zbirka i sl.)

IV. STRUČNI SURADNIK KNJIŽNIČAR
Članak 13.
Knjižnicu vodi stručni suradnik školski knjižničar.
Stručni suradnik knjižničar obavlja djelatnosti školske knjižnice u skladu s člankom 6. ovog pravilnika.
Stručni suradnik knjižničar ima pravo i obvezu trajno se profesionalno usavršavati (organizirano i samostalno).

V. KORIŠTENJE KNJIŽNIČNE GRAĐE I USLUGA, RADNO VRIJEME 
Članak 14.
Korisnici školske knjižnice su učenici, učitelji, stručni suradnici i ostali djelatnici Škole (u daljnjem tekstu: Korisnici).
Usluge i programi školske knjižnice su besplatni. Školska knjižnica dužna je svim Korisnicima pružati usluge pod jednakim uvjetima.
Korisnicima školske knjižnice može se izdati članska iskaznica koja se koristi pri posudbi i vraćanju knjižnične građe.
U slučaju gubitka ili uništenja članske iskaznice, nova se iskaznica izrađuje o trošku člana u iznosu 1 €.
Članak 15.
Prije odlaska iz Škole (ispis ili prelazak u drugu školu) korisnici knjižnice dužni su vratiti svu posuđenu knjižničnu građu iz školske knjižnice.
Ako učitelju, stručnom suradniku ili drugom zaposleniku školske ustanove prestaje radni odnos, dužan je vratiti u školsku knjižnicu svu posuđenu knjižničnu građu.
Članak 16.
U prostoru školske knjižnice treba biti red i mir. Ukoliko korisnik narušava red i mir, stručni suradnik knjižničar ovlašten je od njega tražiti da napusti prostor knjižnice i ne ometa rad drugih korisnika.
U prostoru školske knjižnice može se organizirati individualni rad s učenicima, rad sa skupinama učenika i izvannastavne aktivnosti u skladu s godišnjim planom i programom Škole te školskim kurikulom.
Ako se prostor knjižnice koristi bez nazočnosti stručnog suradnika knjižničara, za prostor i opremu odgovoran je učitelj koji održava aktivnost u školskoj knjižnici.
Članak 17.
Knjižničnu građu Korisnicima posuđuje stručni suradnik knjižničar u redovitom radnom vremenu školske knjižnice. 
U školskoj knjižnici odjednom se mogu posuditi:
· najviše 2 knjige na rok do 30 dana i to jedno lektirno djelo, a jedno za slobodno čitanje 
· za potrebe natjecanja u znanju ili u posebnim okolnostima koje odredi stručni suradnik knjižničar učenici mogu posuditi i više knjiga odjednom.
Iznimno, ako je potražnja za određenom građom povećana, stručni suradnik knjižničar ovlašten je skratiti vrijeme posudbe.
U vrijeme zimskih i proljetnih praznika rok posudbe može se produljiti.
Učitelji i stručni suradnici mogu po potrebi posuditi više knjiga, priručnika, časopisa i ostale građe tijekom školske godine. 
Korisnici su dužni vratiti svu posuđenu knjižničnu građu do kraja prvoga tjedna u lipnju.
Knjižničar je dužan upozoriti učenika koji pravodobno ne vrati knjižničnu građu, a ako ni nakon upozorenja korisnik ne vrati posuđeno, knjižničar obavještava razrednika, a razrednik šalje obavijest roditelju učenika.
Članak 18.
U prostoru čitaonice korisnici mogu koristiti:
· referentnu zbirku: opće i stručne enciklopedije, razne priručnike, jezične i stručne rječnike, leksikone, monografije, antologije i druge vrijedne knjige
· stručne i popularno-znanstvene časopise
· didaktičke igračke i društvene igre, uz dopuštenje knjižničara.
Članak 19.
Radno vrijeme školske knjižnice mora biti istaknuto na vratima školske knjižnice i na mrežnoj stranici Škole.
Iznimno je školska knjižnica zatvorena za korisnike u vrijeme izvođenja nastave, stručnoga usavršavanja ili u vrijeme pedagoško-animatorskih aktivnosti o čemu će biti postavljena obavijest na vratima knjižnice.

VI. POSTUPAK U SLUČAJU OŠTEĆENJA, UNIŠTENJA ILI GUBITKA POSUĐENE KNJIŽNIČNE GRAĐE
Članak 20.
Korisnici su obvezni čuvati knjižničnu građu (knjižnu i neknjižnu) i ostalu imovinu knjižnice kojom se koriste tijekom boravka u knjižnici od svakog oštećenja i uništavanja: ne smiju trgati listove knjige, podcrtavati dijelove knjiga, izrezivati slike, prljati knjige, uništavati didaktičke igračke i društvene igre nesavjesnim korištenjem i slično.
Korisnik koji izgubi, ošteti ili uništi posuđenu knjižničnu građu, odgovoran je za štetu. Oštećeni ili izgubljeni (istovrsni) primjerak knjižnične građe korisnik je dužan nabaviti i vratiti u knjižnicu.
U slučaju da uništeni ili izgubljeni istovrsni primjerak knjižnične građe nije dobavljiv, učenik treba nadoknaditi štetu sličnim primjerkom knjižne ili neknjižne građe iste ili slične vrijednosti, u dogovoru sa stručnim suradnikom knjižničarom.

VII. ZAŠTITA, REVIZIJA I OTPIS KNJIŽNIČNE GRAĐE
Članak 21.
Obvezno je osigurati zaštitu knjižnične građe pravilnim smještajem i ispravnim postupanjem u školskoj knjižnici i izvan nje.
Članak 22.
Revizija i otpis knjižnične građe provodi se kao redovita (sveobuhvatna ili djelomična) i/ili izvanredna u skladu s pravilnikom kojim je propisana zaštita, revizija i otpis knjižnične građe.
VIII. PRIJELAZNE I ZAVRŠNE ODREDBE
Članak 23.
S odredbama ovoga Pravilnika knjižničar je dužan upoznati učenike, njihove roditelje ili skrbnike te učitelje, stručne suradnike i ostale zaposlenike Škole.
Jedan primjerak ovoga Pravilnika, odnosno Izvadak iz Pravilnika o radu školske knjižnice, koji se odnosi na korisnike, njihova prava i dužnosti prema školskoj knjižnici, treba biti istaknut na vidljivom i dostupnom mjestu u školskoj knjižnici.
Članak 24.
Ovaj Pravilnik stupa na snagu dan nakon dana objave na oglasnoj ploči školske ustanove, te mrežnoj stranici školske ustanove.
Članak 25.
Stupanjem na snagu ovoga Pravilnika prestaje važiti Pravilnik o radu školske knjižnice KLASA: 012-04/09-01/5, URBROJ: 2188-106-09-01 od 10. srpnja 2009.
Predsjednica Školskog odbora:

Ovaj Pravilnik donesen je 18. rujna 2026. godine, a stupio je na snagu objavom na oglasnoj ploči i mrežnoj stranici školske ustanove 21. rujna 2026. godine.
                                                                                                                        Ravnateljica
                                                                                                                   Dubravka Lemac, mag. gl. ped.

___________________________
KLASA:011-03/26-02/06                                                                                                                                                                   URBROJ: 2196-1-6-26-01      
U Vukovaru, 18. rujna 2026.

